
U23: Emma Jacksont nem lehetett megállítani

Egyetlen számban sem hibázott, így legyőzhetetlennek bizonyult Emma Jackson az ITU triatlon-világbajnokság U23-as női számában. A budapesti vébé szombati versenynapján az ausztrál versenyző kimagaslóan úszott és futott, az élmezőnyben tekert, így a kanadai Kirsten Sweetland, illetve a francia Emmie Charayron csupán megszorítani tudta. Kovács Zsófia bukott a kerékpározás közben, de nagy hajrával a 14. lett, Tóth Zsófia a 21. helyen zárt.

55 női versenyző vágott neki az U23-asok küzdelmeinek, köztük két magyar, Kovács Zsófia és Tóth Zsófia vetette bele magát a Kopaszi-gátnál a 16 fokos vízbe. A mezőnyben még ott tempózott a tavalyi U23-as vb 5. helyezettje, az ukrán Julija Szapunova, a vb-7., olasz Annamaria Mazzetti, illetve a vb-8., francia Charlotte Morel is.

Az úszás legjobbja az ausztrál Emma Jackson volt, aki mindkét ellenőrzési pontnál az élen haladt, megelőzve a koreai Kim Hi Dzsut, illetve az amerikai Lauren Goldstein-Kralt - a magyarok közül Kovács a 16., Tóth a 39. helyen jött ki a Dunából.

Noha Jackson 17 másodperces előnnyel szállt nyeregbe, az első fordulásnál már utolérte a mezőny, sőt, két kör után Kovács is utolérte az öt másodperces különbséggel tekerő 22-es élbolyt.

A 4. körre az élboly 18 főre csökkent, sajnos Kovács egy előtte történt bukás miatt szintén esett, így visszacsúszott az üldöző bolyba, hátránya bő másfél percre nőtt. A kerékpár letételét követően a francia Emmie Charayron vágott neki elsőként a futásnak, a két magyar lány 23. és 24. helyen folytatta.

Az első kör végére visszaállt az úszás utáni helyzet: az ausztrál Jackson őrült tempóban húzott el a mezőnytől, egyedül a kanadai Kirsten Sweetland tudta tartani a lépést vele. A győzelmet végül 53 másodperces előnnyel a brisbane-i születésű 19 éves ausztrál szerezte meg Sweetland és Charayron előtt.

A legjobb magyar, Kovács Zsófia a 14. helyen ért célba, Tóth Zsófia a 21. lett.

Emma Jackson még ugyan nem döntötte el, profiként is triatlonozni szeretne-e, mindenesetre örömmel nyilatkozott a célba érkezést követően. „Rendkívül boldog vagyok, nagyon nehéz verseny volt. Az esőre számítottam, nem nagyon zavart, és az sem tűnt fel, hogy annyira hideg lenne a víz. A kerékpározás nehezebb volt, mert technikás, kanyargós volt a pálya, a futást élveztem, azt szeretem a legjobban. Egy hét múlva már Franciaországban indulok, aztán októberben a dél-koreai Világkupán. Budapestből még semmit sem láttam, a versenyzés alatt nem nézelődtem, de hétfőig maradok, remélem, lesz időm körülnézni. A versenyre édesanyám és az edzőm mellett néhány szurkolóm is elkísért, köszönöm nekik a támogatást.”

A legjobb magyarként végzett Kovács Zsófia sajnálta, hogy nem sikerült teljesíteni célját. „Csak 14. lettem, nem lehetek elégedett, mert a legjobb nyolcba akartam kerülni. Erre minden esélyem meg is volt. Az úszást nagy kihívásként éltem meg, hideg volt a víz, a bringázás is remekül ment, de sajnos a harmadik körben, a Parlament után egy lány nagyot esett, s négyen buktunk vele. Végig azt hittem, ki tudom kerülni, de nem sikerült. Így leszakadtam az élbolyból, a futás pedig már nem is esett jól, mert megsérült a lábam és fájt a sebem. A pálya nagyon technikás volt, de az úthibák, a gödrök miatt sokan kiestek a ritmusból. Aki erre tudott figyelni, előrébb végzett. Megyek tovább, októberben Dél-Koreában, majd Mexikóban indulok Világkupa-futamon. Jelenleg az 54. vagyok a kvalifikációs listán, ez most elég lenne az olimpiai részvételhez. Szeretném megtartani, mert nagy célom, hogy ott legyek 2012-ben Londonban.” 

Végeredmény, ITU triatlon-világbajnokság, U23, nők:

1. Emma Jackson (ausztrál) 1:58:07

2. Kirsten Sweetland (kanadai) 1:58:59

3. Emmie Charayron (francia) 1:59:19

... 14. Kovács Zsófia 2:01:33

…21. Tóth Zsófia 2:02:49

